**SFÂNTUL SINOD AL BISERICII ELADEI**

CĂTRE POPOR

**Biserica vorbește copiilor săi în limbajul Responsabilității,**

**Adevărului și Iubirii**

**IULIE 2021**

La ședința Sinodului permanent de marți, 13 iulie 2021, au venit și ministrul sănătății, domnul V. Kikilias și profesorul de la Facultatea de Medicină din Atena, dl. Sotirios Tsiodras, cărora Prefericitul Arhiepiscop al Atenei și al întregii Elade, Ieronim, împreună cu Preasfințiții episcopi – membri sinodali, le-au adresat mai multe întrebări legat de evoluția pandemiei cat și despre utilizarea noilor vaccinuri împotriva virusului Covid-19, exprimând de asemenea diverse frământări și preocupări ale clerului și ale creștinilor laici, mădulare ale Bisericii Eladei.

Întrebările au fost trimise și în scris și au primit răspuns competent. Prin urmare, distribuim următoarele răspunsuri spre informarea cinstitului cler și a poporului credincios al Bisericii Eladei:

1. *Am făcut ambele doze de vaccin. În acest caz, ce protecție am vis-a-vis de mutația „Delta”?*

Toate vaccinurile (Pfizer, Moderna, Astra Zeneca, Johnson & Johnson) oferă o protecție ridicată în vederea prevenirii și a evitării îmbolnăvirii grave, a intubației și a decesului, precum și a eventualei îmbolnăviri și internări în spital. Această protecție ridicată este valabilă și în cazul mutației „Delta”.

1. *Întrucât am făcut ambele doze de vaccin, va trebui să fac ulterior o a treia sau a patra doză după câteva luni?*

Nu știm încă dacă persoanele complet vaccinate vor avea nevoie de doze de rapel suplimentare de vaccin anti COVID-19, deoarece ne aflăm încă în perioada în care urmărim durata imunității atât după boală cât și după vaccinare. În plus, evoluția rapidă a mutațiilor virusului poate afecta frecvența administrării dozelor de rapel.

1. *Dacă mă îmbolnăvesc de coronavirus, chiar dacă am fost vaccinat, există riscul intubației?*

Până în prezent, aproape toți cei care sunt internati la ATI sunt nevaccinați. Vaccinarea reduce semnificativ riscul ca boala să se agraveze, riscul necesității intubării și al internării la Terapie intensivă. Este puțin probabilă situația în care o persoană complet vaccinată să se îmbolnăvească grav și să fie internată în spital, iar dacă se întâmplă acest lucru, înseamnă că persoana suferă deja de boli grave.

1. *Argumentul de bază al unora este că vaccinul conține celule embrionare și atunci când primești vaccinul, este ca și cum ai ucide embrionul pentru ca să trăiești tu. Va trebui să fie clarificate de către oamenii de știință anumite detalii cu privire la elementele de compoziție ale vaccinului. Mulți dintre creștini sunt confuzi. Există și medici care nu sunt de acord. La urma urmei în substanța vaccinului există celule embrionare?*

Niciunul dintre vaccinurile COVID-19 utilizate în țara noastră nu conține celule embrionare. Mai precis, liniile celulare embrionare (nu țesutul embrionar) sunt uneori utilizate în procesul de fabricare a vaccinurilor, inclusiv vaccinurile COVID-19. Liniile celulare embrionare sunt derivate din țesuturile embrionare din întreruperea terapeutică a sarcinelor și au fost obținute acum zeci de ani (1960, 1973, 1985). Aceste celule se reproduc apoi în laborator și sunt îndepărtate înainte de finalizarea preparării vaccinurilor respective. Prin urmare, nu se pune problema eticii creștine pentru utilizarea vaccinurilor, care salvează vieți.

1. *Există control al personalității prin intermediul vaccinului?*

Vaccinul nu afectează personalitatea persoanei vaccinate.

1. *Vaccinul conține magnetism, nanoparticule sau „cip”?*

Vaccinurile împotriva COVID-19 nu conțin microcipuri. Acestea sunt teorii nerealiste, care se bazează pe o campanie falsă de dezinformare desfășurată pe internet. Nanoparticulele acoperă moleculele de ARNm, care sunt eliminate rapid din organism. Ingredientele vaccinului sunt enumerate în prospectul produsului.

1. *Persoana vaccinată va suferi efecte secundare fatale în următorii ani?*

Datele actuale arată că vaccinurile utilizate împotriva coronavirusului SARS-CoV-2 sunt sigure. Dintre toate vaccinurile cunoscute administrate copiilor, nu s-au raportat efecte secundare fatale de zeci de ani. La urma urmei, componenta (antigenul) vaccinurilor este distrusă de organism imediat ce provoacă producerea de anticorpi care contribuie la protecția noastră. Majoritatea efectelor secundare ale vaccinurilor apar în primele câteva săptămâni după administrare, sunt ușoare și de scurtă durată și nu apar la toată lumea.

1. *Multe cupluri tinere vin și întreabă dacă ar trebui să primească vaccinul, deoarece medicul lor le-a spus: „Dacă doriți să aveți copii, nu ar trebui să faceți vaccinul”. Care este adevarul?*

Nu există riscuri legat de fertilitate din cauza vaccinării. Nu s-a găsit niciun efect nociv al vaccinului asupra fertilității bărbaților și femeilor. Conform studiilor, vaccinurile cu ARNm pot fi administrate în condiții de siguranță în timpul sarcinii și alăptării, deoarece se estimează că nu pun în pericol sarcina sau fătul, deoarece nu sunt vaccinuri care trăiesc în afara. ARNm din vaccin se degradează rapid prin procese celulare normale și nu intră în nucleul celulei.

1. *Vaccinurile se află într-un stadiu experimental?*

Vaccinurile sunt testate înainte de a fi comercializate la mii de voluntari și, dacă sunt considerate eficiente și sigure, sunt date publicului larg. Până în prezent, în întreaga lume au fost administrate 3.510.000.000 de doze de vaccin.

1. *Care sunt diferențele dintre vaccinurile ARNm și vaccinurile „tradiționale”?*

În vaccinurile „tradiționale” se utilizează microorganisme întregi (germeni / viruși), moarte sau cu acțiune infecțioasă redusă. Vaccinurile ARNm sunt ca un mesager care transmite o informație corpului uman pentru ca acesta să producă o mică secvență proteinică a virusului, proteina spike, care va conduce în continuare spre producerea anticorpilor protectori.

1. *Cum este posibil, într-un timp atât de scurt, să se producă un vaccin eficient și certificat?*

Pandemia, o amenințare generală pentru umanitate, a contribuit la colaborarea mondială a oamenilor de știință și a centrelor de cercetare finanțate pentru a aplica o tehnologie inovatoare pentru producerea de vaccinuri, care a fost testată în sute de țări. Este de la sine înțeles că etapele de evaluare a eficacității și siguranței vaccinurilor și a mecanismelor de control competente, nu sunt niciodată ocolite, deoarece producția de vaccinuri trebuie să îndeplinească întotdeauna ambele cerințe: a eficacității și a siguranței.

1. *Există anticorpi pentru tratamentul pacienților. Este un astfel de tratament în Grecia? De ce nu se folosește la scară mai largă?*

Până în prezent, nu există un tratament eficient pentru COVID-19. Eforturile de tratare a bolii includ administrarea de anticorpi (globulină, monoclonală), care au fost administrați în unele cazuri în țara noastră, dar fără a fi un remediu pentru boală.

Sfântul Sinod permanent al Bisericii Greciei se încredințează comunității științifice a medicilor, care luptă zi și noapte pentru eliberarea oamenilor de pandemia de moarte. Cu luminarea lui Dumnezeu și efortul insistent al oamenilor de știință și cercetătorilor, omenirea are acum la dispoziție vaccinul, care este capabil să ridice un zid împotriva răspândirii pandemiei.

Vaccinarea este un act maxim de responsabilitate față de semeni, în timp ce vaccinul împotriva coronavirusului nu vine în contradicție cu învățătura aghiografică, patristică și canonică a Sfintei noastre Biserici. În consecință, membrii Bisericii sunt liberi, conform mărturiei medicului lor, să aleagă actul de vaccinare, fără nici o teamă că această alegere va afecta relația lor cu Dumnezeu și cu Biserica și prin urmare mântuirea lor.

**\***"CĂTRE POPOR". Editura Sfântului Sinod al Bisericii Elladei, str. Iașilor 1 - 115 21 Atena, telefon 210-7272.204. Se distribuie gratuit sub îngrijirea Sfintelor Mitropolii. Tipografia Slujirii Apostolice (“Ἀποστολικῆς Διακονίας”) a Bisericii Elladei.